DA Den Europæiske Unions Tidende C 358/2

Trettende situationsrapport om gennemførelsen af EU-strategien for bekæmpelse af ulovlig ophobning af og handel med SALW samt ammunition hertil (2012/I)

2012/C 358/02

I. INDLEDNING

Trettende situationsrapport om gennemførelsen af SALW-strategien omfatter EU's aktiviteter i første halvdel af 2012 (indtil den 1. juli 2012). Rapporten er udarbejdet af EU-Udenrigstjenestens Afdeling for Masseødelæggelsesvåben, Konventionelle Våben og Rummet, Direktoratet for Sikkerhedspolitik og Konfliktforebyggelse, i samarbejde med andre relevante tjenestegrene i EU-Udenrigstjenesten og Europa-Kommissionen. I rapporteringsperioden arbejdede EU videre med at fremme spørgsmålet om håndvåben og lette våben (SALW) i alle multilaterale fora og i sin politiske dialog med tredjelande som led i de relevante internationale instrumenter såsom FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter. EU deltog navnlig aktivt i forberedelsen af revisionskonferencen i 2012 om FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter. I den periode har EU desuden fortsat gennemførelsen af flere projekter vedrørende forebyggelse af ulovlig handel med og voldsom ophobning af SALW og påbegyndt udarbejdelsen af nye initiativer, som skal videreudvikles i løbet af de kommende måneder.

II. GENNEMFØRELSE AF HANDLINGSPLANEN I EU's SALW-STRATEGI

II.1. Reel multilateralisme for at udvikle universelle, regionale og nationale mekanismer til imødegåelse af levering og destabiliserende spredning af SALW og ammunition hertil

a) Gennemførelse af FN's 2001-handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter

EU deltog aktivt i den forberedende komité for revisionskonferencen om FN's konference til evaluering af gennemførelsen af handlingsprogrammet vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter, der afholdt møde den 19.-23. marts 2012 i New York.

EU forelagde også et arbejdsdokument om dets foretrukne fokus til revisionskonferencen (27. august-7. september 2012); en revideret version af dette dokument blev efterfølgende forelagt for selve revisionskonferencen (findes på adressen: http://www.poa-iss.org/RevCon2/documents/).

Den forberedende komité fik truffet alle de proceduremæssige afgørelser, der var brug for til revisionskonferencen, herunder vedtagelsen af forretningsordenen, som allerede var blevet brugt på revisionskonferencen i 2006. Mødet omfattede endvidere velstrukturerede sessioner og konstruktive drøftelser om alle dele af handlingsprogrammet (PoA). Ugen kulminerede med en drøftelse om status for et dokument med diverse emner forberedt af formanden, ambassadør Joy Ogwu fra Nigeria. Det var tænkt som et uddrag af de synspunkter, der var kommet til udtryk, med henblik på at udvælge en række emner til det videre arbejde inden og på revisionskonferencen. De fleste lande, herunder EU-landene, støttede formandens forslag om at vedlægge dokumentet som bilag til den forberedende komités rapport. Et insisterende mindretal opnåede imidlertid, at dokumentet i sidste ende kun blev forelagt som et mødedokument ved konferencen.

I forbindelse med revisionsprocessen fortsatte EU sin aktive indsats under de videre uformelle konsultationer til forberedelse af revisionskonferencen, hvor den indstillede formand for revisionskonferencen fremlagde fire udkast til en eventuel erklæring, to gennemførelsesplaner 2012-2018 for FN's handlingsprogram og det internationale mærknings- og sporingsinstrument samt en mødeplan for 2012-2018.

Inden for rammerne af Rådets afgørelse til støtte for FN's Kontor for Nedrustningsanliggenders indsats med henblik på gennemførelse af UNPoA (Rådets afgørelse 2011/428/FUSP af 18 juli 2011) blev der afholdt regionale seminarer med henblik på fremme af gennemførelsen af FN's handlingsprogram i Bali, Kingston og Nairobi for at hjælpe de enkelte regioner med at forberede sig til revisionskonferencen. Yderligere oplysninger om resultatet findes på adressen: http://www.poa-iss.org/RevCon2. Efter revisionskonferencen er der planlagt et separat seminar i Kairo.

b) Traktat om våbenhandel (ATT)

EU tillagde fortsat ATT-processen høj prioritet og deltog aktivt på forrige møde i den forberedende komité vedrørende ATT (den 13.-17. februar 2012 i New York), der nåede til enighed om henstillingen og udkastet til forretningsordenen for FN-konferencen om ATT, der har mandat til at føre forhandlinger om traktaten (den 2.-27. juli 2012 i New York). EU fortsatte med at koordinere sin forhandlingsposition med henblik på FN's konference i juli 2012. Der blev ført konsultationer med tredjelande for at søge bred støtte til en ATT.

EU fuldendte i anden halvdel af 2011 gennemførelsen af Rådets afgørelse 2010/336/FUSP om fremme af processen hen imod en traktat om våbenhandel mellem tredjelande. De sidste tre regionale seminarer som fastsat i Rådets afgørelse blev afholdt for det Østlige og Sydlige Afrika (februar 2012 i Kenya), Mellemøsten (marts 2012 i Libanon) og regionen det bredere Europa (april 2012 i Serbien). Seminarerne fokuserede på de politiske aspekter ved en ATT og de tekniske karakteristika ved eksportkontrolsystemer for konventionelle våben. Som led i gennemførelsen af rådsafgørelsen blev der hos flere forskningsinstitutter bestilt en række forskningspapirer om rapportering, gennemførelse og anvendelsesområdet for en ATT.

c) Gennemførelse af protokollen om bekæmpelse af ulovlig fremstilling af og handel med skydevåben til De Forenede Nationers konvention om bekæmpelse af grænseoverskridende organiseret kriminalitet (UNTOC)

Efter nogen forsinkelse er gennemførelsen af et nyt projekt via stabilitetsinstrumentet gået i gang. Projektet går ud på at forebygge og bekæmpe grænseoverskridende ulovlig handel med skydevåben ved at fremme ratifikationen og gennemførelsen af protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil, til De Forenede Nationers konvention om bekæmpelse af grænseoverskridende organiseret kriminalitet. Projektet omfatter også kapacitetsopbygningsaktiviteter til støtte for retshåndhævelsesmyndigheder og civilsamfundsorganisationer i Latinamerika, Caribien og Vestafrika. Projektet gennemføres af FN's Kontor for Bekæmpelse af Narkotika og Kriminalitet (UNODC).

EU yder også inden for rammerne af stabilitetsinstrumentet finansiel bistand til Interpol til udvikling af en database med henblik på indsamling af data om forsvundne/stjålne våben (iARMS). Databasen skal etablere et værktøj for sporing af ulovlige våben og våbenstrømme via Interpol I24/7-systemet.

Den indledende lancering har fokus på samme regioner som UNODC-projektet og yderligere europæiske lande og tager sigte på at forbedre den regionale og tværregionale udveksling af informationer samt synergier inden for kapacitetsopbygning. Baseret på resultaterne i iARMS fase I begyndte drøftelserne om en fase II vedrørende støtte til iARMS i midten af året med henblik på undertegnelsen af en ny aftale inden udgangen af 2012. Den foreslåede fase II vil bidrage til det langsigtede mål om at forbinde alle 190 Interpolmedlemsstater til databasen.

EU har endvidere optrappet sine interne bestræbelser på at sikre, at det fuldt ud overholder FN's våbenprotokol. EU har allerede vedtaget direktiv 2008/51/EF (om ændring af Rådets direktiv 91/477/EØF) for at omsætte bestemmelserne i protokollen og tackle overførsler af håndvåben inden for Unionen. Direktivet fra 2008 fastlægger bestemmelserne om EU-medlemsstaternes kontrol med erhvervelse og besiddelse samt med overførsel til en anden medlemsstat af et skydevåben.

Forordning (EU) nr. 258/2012 vedtaget i marts 2012 omhandler handel og overførsler med lande uden for EU, og omsætter dermed bestemmelserne i artikel 10 i FN's våbenprotokol om »generelle krav til meddelelse af licenser eller tilladelser til udførsel, indførsel og transit«. Den gælder for skydevåben samt dele, væsentlige komponenter og ammunition hertil til civil brug. Militære våben er ikke omfattet.

Efter Europa-Parlamentet gav grønt lys i oktober, baner Rådets vedtagelse af den forordning, som Kommissionen forelagde i maj 2010 (IP/10/635 og MEMO/10/225), vejen for EU's endelige ratificering af FN's våbenprotokol, når forordningen er trådt i kraft (120 dage efter offentliggørelsen i Den Europæiske Unions Tidende).

Den nye lovgivning forbedrer sporing og kontrol med import og eksport af civile skydevåben fra og til EU's territorium (håndvåben bestemt til militære formål dækkes af andre bestemmelser). Den bringer EU-lovgivningen i overensstemmelse med artikel 10 i FN's våbenprotokol og muliggør EU's ratificering, som har været afventet siden 2002, og som Kommissionen snart begynder at arbejde på.

For at undgå unødvendige administrative byrder fastlægger forordningen forenklede procedurer til midlertidig udførsel, indførsel og transit af et mindre antal skydevåben til »kontrollerbare lovlige formål«, som f.eks. jagt, konkurrenceskydning, reparation eller udstilling.

d) Eksportkontrol

Inden for rammerne af Rådets afgørelse 2009/1012/FUSP om støtte til EU's aktiviteter til fremme af EU's fælles holdning 2008/944/FUSP vedrørende kontrol med eksport af konventionelle våben blev det sidste studiebesøg (ud af fire) for eksportkontrolembedsmænd fra Montenegro, Kroatien og Den Tidligere Jugoslaviske Republik Makedonien organiseret i Den Tjekkiske Republik i januar 2012, hvilket fuldendte gennemførelsen af Rådets afgørelse 2009/1012/FUSP.

Med henblik på at fortsætte EU-støtten i forbindelse med våbeneksportkontrolkapaciteter er arbejdet i Rådets relevante organ (COARM) iværksat for at vurdere resultaterne af gennemførelsen af Rådets afgørelse 2009/1012/FUSP og udstikke retningslinjer for det videre arbejde. COARM-gruppen påbegyndte også revisionsprocessen med EU's fælles holdning 2008/944/FUSP om kontrol med eksport af konventionelle våben, som skal finde sted tre år efter dens vedtagelse.

e) Ulovlig handel med SALW ad luftvejen

Inden for rammerne af Rådets afgørelse 2010/765/FUSP om EU's indsats for bekæmpelse af ulovlig handel med SALW ad luftvejen, der har til formål at forbedre de redskaber og teknikker, der er til rådighed for internationale og nationale aktører til effektivt at undersøge og indkredse mistænkelige luftfartøjer, der formodes at være involveret i ulovlig handel med SALW, fortsatte Det Internationale Fredsforskningsinstitut i Stockholm (SIPRI) gennemførelsen af projektet.

Den 1.-2. marts 2012 blev der afholdt et ekspertseminar i Kiev for nationale og internationale embedsmænd med ansvar for efterforskning i forbindelse med våbenhandel, civil luftfart, eksportkontrol og fredsbevaring. Ekspertseminaret fokuserede på risikovurderingsmetoder, udveksling af oplysninger og uformelle netværk til at opbygge kapacitet til bedre at føre tilsyn med mistænkelige fragtluftfartøjer og andre associerede enheder.

Ekspertseminaret fandt sted i FN i New York den 28.-29. august 2012. Under briefings- og oplysningstiltag, der blev foretaget i tilknytning til FN- og OSCE-institutionerne blev en manual om genkendelse af luftfartøjer offentliggjort og uddelt. Software og databaser er blevet ajourført med henblik på af afspejle trusselsbilledet, da det vedrører det stigende konfliktniveau i Sudan og Syrien.

II.2. SALW som led i politisk dialog med tredjelande og regionale organisationer samt SALW-klausuler

a) SALW var på dagsordenen for en række af EU's regelmæssige politiske dialoger med tredjelande og i samarbejdet med regionale organisationer. Især spørgsmålet om den omfattende spredning af SALW i Libyen blev drøftet på en række møder på forskellige niveauer, og EU fortsatte med at se på forskellige muligheder for at støtte igangværende bestræbelser i den forbindelse.

b) I overensstemmelse med Rådets konklusioner om medtagelse af et SALW-element i aftaler mellem EU og tredjelande, der blev vedtaget i december 2008, bliver der i øjeblikket ført forhandlinger med Afghanistan, Australien, Brunei, Canada, Kasakhstan, Malaysia, Mercosur og Singapore om medtagelse af sådanne elementer i deres respektive aftaler med EU.

II.3. Specifik EU-projektbistand til tredjelande og regionale organisationer

a) Det vestlige Balkan

I. EU fortsatte med at støtte afmilitariseringsbestræbelser på SALW-området, navnlig ved gennemførelse af Rådets afgørelse 2010/179/FUSP (af 11. marts 2010) til støtte for SEESAC's aktiviteter på det vestlige Balkan. Der fandt flere aktiviteter sted vedrørende bedre lagerforvaltning samt mærkning og sporing af SALW og destruktion af overskud i Bosnien-Hercegovina, Kroatien og Den Tidligere Jugoslaviske Republik Makedonien (FYROM). En kontrahent er blevet udvalgt i Bosnien-Hercegovina, og arbejdet med installationen af døre ved fire SALW- og ammunitionsoplagringssteder er påbegyndt. Det forventes, at denne aktivitet vil være fuldendt senest i oktober 2012. I Kroatien resulterede den opmærksomhedsskabende kampagne, der sluttede i december 2011, i indsamlingen af yderligere 186 stykker ulovlige automatiske våben; 1 539 stykker ulovlige fragmenteringsvåben; 201 stykker lovlige våben; 679 463 stykker ammunition og 96,79 kg sprængstoffer i de første måneder af 2012. Desuden fortsatte destruktion af overskydende SALW i Kroatien med 12 105 destruerede SALW mellem januar og juni 2012, hvilket bragte det samlede antal op på 28 434 SALW under ovennævnte rådsafgørelse. Hvad angår mærkning og sporing er de tidligere installerede opgraderinger af softwareprogrammer, som var med til at styrke det nationale våbenregistrerings- og identifikationssystem i Den Tidligere Jugoslaviske Republik Makedonien, blevet brugt, testet og tilpasset, hvor det var nødvendigt. Det opgraderede system fungerer nu fuldt ud. Aktiviteter vedrørende destruktion af overskud og opmærksomhedsskabende kampagner og indsamlingskampagner i Serbien forventes afsluttet i anden halvdel af 2012.

II. Gennem den kortfristede komponent i stabilitetsinstrumentet overvejer EU også et opfølgningsprogram med henblik på fortsat at støtte et program for kontrol med håndvåben i Bosnien-Hercegovina under UNDP med det formål at mindske sikkerhedsrisiciene som følge af store mængder ammunition og eksplosive stoffer, der er forældede og ustabile, og give institutionel støtte til det nationale kontrolprogram for håndvåben. Den oprindelige aktion sluttede i december 2011 og havde bl.a. til formål at øge den nationale kapacitet til forvaltning af og kontrol med SALW, samtidig med at den grænseoverskridende transport af farligt gods blev styrket i overensstemmelse med EU-kravene.

b) OSCE-regionen

EU fortsatte udarbejdelsen af en ny rådsafgørelse om støtte til aktiviteter med henblik på at mindske risikoen for ulovlig handel med og voldsom ophobning af SALW i OSCE-regionen. Den nye rådsafgørelse tager bl.a. sigte på opgraderinger af sikkerheden på SALW-oplagringssteder i Hviderusland og Kirgisistan, destruktion af overskuddet af SALW i disse to lande for at forhindre, at de afledes til ulovlig handel, og indførelse af en applikation til forvaltning af lageropgørelsen for SALW for at forbedre lagringen, registreringen og sporingen af SALW i flere OSCE-stater.

c) Afrika

I. Inden for rammerne af stabilitetsinstrumentet fortsatte EU gennemførelsen af et projekt til støtte for bekæmpelsen af ulovlig ophobning af og handel med skydevåben og ammunition hertil i Afrika gennem det regionale center for håndvåben og lette våben (RECSA), der er beliggende i Nairobi. Projektet tager sigte på at støtte det strategiske Afrika-EU-partnerskab i bekæmpelsen af ulovlig handel med og voldsom ophobning af skydevåben og sprængstoffer. Efter omfattende konsultationer nåede parterne i midten af 2011 til enighed om en række konsoliderede regionale prioriteter for projektet. Det er nu godt i gang og prøver at opfylde hovedsagelig langsigtede behov i forbindelse med en styrkelse af de berørte landes lovgivningsmæssige og institutionelle kapacitet. Der er forhandlinger i gang med henblik på fortsat EU-støtte til RECSA efter 2012 i overensstemmelse med organisationens strategiske rammer og behovene i partnerlandene. Den nye aftale skal undertegnes i slutningen af 2012.

II. Under programmet til forebyggelse, styring og løsning af konflikter (CPMR) fortsatte gennemførelsen af SALW-programmet til støtte for Det Østafrikanske Fællesskab (ØAF) ved hjælp af gennemførelse af aktiviteter med henblik på styrkelse af den regionale kapacitet til at forebygge ulovlig handel med og spredning af våben i det østlige og sydlige Afrika. Projektet støttede processen med henblik på godkendelse af ØAF's SALW-politik og ØAF's freds- og sikkerhedsprotokol samtidig med et engagement sammen AU og FN i forskellige processer såsom udarbejdelse og færdiggørelse af Den Afrikanske Unions strategi vedrørende håndvåben og lette våben (AU SALW).

d) Mellemamerika

EU fortsatte gennemførelsen af et projekt, der finansieres via stabilitetsinstrumentet og forvaltes af det mellemamerikanske program for kontrol med håndvåben og lette våben (CASAC), til støtte for bekæmpelsen af ulovlig handel med skydevåben og ammunition i Mellemamerika og nabolandene, herunder den caribiske region. EU-projektets bidrag til CASAC-initiativet har haft en positiv indvirkning på etableringen af grundlaget for en regional struktur og en langsigtet strategi til bekæmpelse af ulovlig våbenhandel i Mellemamerika, både på nationalt og regionalt niveau. EU forlængede støtten til projektet indtil slutningen af 2011 og har for kort tid siden undertegnet en ny opfølgningsaftale (CASAC II), der dermed støtter institutionaliseringsprocessen yderligere gennem delegationen i Nicaragua.